title: 2011/166/EU: Sklep Komisije z dne 17. marca 2011 o ustanovitvi SHARE-ERIC

text:
               18.3.2011

               SL

               Uradni list Evropske unije

               L 71/20

         SKLEP KOMISIJE
   z dne 17. marca 2011
   o ustanovitvi SHARE-ERIC
   (2011/166/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 723/2009 z dne 25. junija 2009 o pravnem okviru Skupnosti za Konzorcij evropske raziskovalne infrastrukture (ERIC) (1),
   ob upoštevanju naslednjega:

               (1)

               Uredba (ES) št. 723/2009 pooblašča Komisijo za ustanavljanje konzorcijev evropske raziskovalne infrastrukture (v nadaljnjem besedilu: ERIC).

               (2)

               Češka republika, Zvezna republika Nemčija, Kraljevina Nizozemska in Republika Avstrija so 14. decembra 2010 zaprosile Komisijo, naj za raziskavo o zdravju, staranju in upokojevanju v Evropi (Survey of Health, Ageing and Retirement in Europe – SHARE) ustanovi Konzorcij evropske raziskovalne infrastrukture (SHARE-ERIC). Tej prošnji se je 21. januarja 2011 pridružila Kraljevina Belgija. Švica je zaprosila za sodelovanje v konzorciju kot opazovalka.

               (3)

               Kraljevina Nizozemska je predložila izjavo o priznanju SHARE-ERIC kot mednarodnega telesa v smislu člena 143(g) in člena 151(1)(b) Direktive Sveta 2006/112/ES z dne 28. novembra 2006 o skupnem sistemu davka na dodano vrednost (2) in kot mednarodne organizacije v smislu druge alinee člena 23(1) Direktive Sveta 92/12/EGS z dne 25. februarja 1992 o splošnem režimu za trošarinske proizvode in o skladiščenju, gibanju in nadzoru takih proizvodov (3).

               (4)

               Komisija je v skladu s svojimi obveznostmi iz člena 5(2) Uredbe (ES) št. 723/2009 ocenila vlogo in ugotovila, da izpolnjuje zahteve iz Uredbe (ES) št. 723/2009.

               (5)

               V skladu s členom 6(1) in členom 20 Uredbe (ES) št. 723/2009 je za mnenje o ustanovitvi SHARE-ERIC zaprosila odbor, ustanovljen v skladu s členom 20 navedene uredbe, ki je predložil pozitivno mnenje.

               (6)

               Pričakuje se, da bo SHARE-ERIC postal pomembno sredstvo za druge večje evropske raziskovalne in inovacijske pobude o staranju prebivalstva, kot so predlagana pobuda skupnega načrtovanja programov „Daljše in boljše življenje“, skupni program podpore iz okolice pri samostojnemu življenju doma ter evropsko partnerstvo za inovacije na področju dejavnega in zdravega staranja –

         SPREJELA NASLEDNJI SKLEP:
   Edini Člen
   Ustanovitev SHARE-ERIC
   1.   V skladu z Uredbo Sveta (ES) št. 723/2009 se ustanovi Konzorcij evropske raziskovalne infrastrukture za raziskavo o zdravju, staranju in upokojevanju v Evropi z nazivom SHARE-ERIC.
   SHARE-ERIC je od datuma začetka veljavnosti tega sklepa pravna oseba in ima v vsaki državi članici najširšo pravno sposobnost, ki je pravnim osebam dodeljena v skladu z zakonodajo zadevne države članice. Zlasti lahko pridobiva premično in nepremično premoženje ter intelektualno lastnino, ju ima v lasti in z njima razpolaga, lahko sklepa pogodbe in je stranka v sodnem postopku.
   2.   Statut SHARE-ERIC, dogovorjen med članicami, je priložen temu sklepu. Sprememba statuta se opravi v skladu z določbami statuta in člena 11 Uredbe (ES) št. 723/2009. Statut je dostopen javnosti na spletni strani ERIC in njegovem uradnem sedežu.
   3.   Ta sklep začne veljati tretji dan po objavi v Uradnem listu Evropske unije.
   4.   Sklep je v celoti zavezujoč in se neposredno uporablja v vseh državah članicah.

      V Bruslju, 17. marca 2011

            Za Komisijo

            Predsednik

         José Manuel BARROSO

      (1)  UL L 206, 8.8.2009, str. 1.

      (2)  UL L 347, 11.12.2006, str. 1.

      (3)  UL L 76, 23.3.1992, str. 1.

      PRILOGA

         STATUT SHARE-ERIC

         o oblikovanju in izvajanju raziskave o zdravju, staranju in upokojevanju v Evropi (SHARE)

         Vsebina

                  Člen 1:

               Ustanovitev SHARE-ERIC

                  Člen 2:

               Uradni sedež in delovni jezik

                  Člen 3:

               Naloge

                  Člen 4:

               Načela

                  Člen 5:

               Organi organizacije in partnerskih znanstvenih institucij

                  Člen 6:

               Svet

                  Člen 7:

               Upravni odbor

                  Člen 8:

               Področje dela

                  Člen 9:

               Prispevki

                  Člen 10:

               Odgovornost in zavarovanje

                  Člen 11:

               Intelektualna lastnina

                  Člen 12:

               Razširjanje in uporaba podatkov SHARE

                  Člen 13:

               Javna naročila in davčne oprostitve

                  Člen 14:

               Zaposlovanje

                  Člen 15:

               Spremembe

                  Člen 16:

               Pristop

                  Člen 17:

               Trajanje organizacije

                  Člen 18:

               Razpoložljivost statuta

                  Priloga 1:

               Partnerske znanstvene institucije in vodje nacionalnih skupin

                  Priloga 2:

               Znanstveni nadzorni odbor

                  Priloga 3:

               Ocenjeni stroški raziskave in operativni stroški

                  Priloga 4:

               Omejeni postopek oddaje javnega naročila
            Republika Avstrija,
      Kraljevina Belgija,
      Češka republika,
      Zvezna republika Nemčija
      in Kraljevina Nizozemska
      (v nadaljnjem besedilu: pogodbenice) so se –
      Z ŽELJO po nadaljnji krepitvi položaja Evrope in držav pogodbenic v raziskavah v svetu ter znanstvenega sodelovanja prek meja stroke in nacionalnih meja;
      OB UPOŠTEVANJU poročila Evropske komisije Evropskemu svetu leta 2001 (dokument Sveta 6997/01), ki ugotavlja, da so staranje prebivalstva v Evropi ter njegove socialne in gospodarske posledice za rast in blaginjo med najbolj zaskrbljujočimi izzivi 21. stoletja, in poudarja velike infrastrukturne vrzeli pri razumevanju staranja posameznikov in prebivalstva ter zato zaradi spodbujanja evropskih raziskav o staranju zahteva „preučitev možnosti uvedbe evropske longitudinalne raziskave o staranju v sodelovanju z državami članicami“;
      NA PODLAGI sedanjega prototipa raziskave o zdravju, staranju in upokojevanju v Evropi (SHARE), ki je bil s postopkom načrta Evropskega strateškega foruma za raziskovalne infrastrukture (ESFRI) izbran za izboljšanje kot ena od osrednjih raziskovalnih infrastruktur evropskega raziskovalnega prostora;
      OB PRIZNAVANJU, da bo ta nova interdisciplinarna, mednarodna in longitudinalna raziskava, ki je brez primere v kakovosti z vidika združljivosti, obsega in mednarodne primerljivosti, v prihodnosti zelo pomembna na številnih različnih področjih temeljnih in uporabnih znanosti, npr. v demografiji, ekonomiji, epidemiologiji, gerontologiji, biologiji, medicini, psihologiji, javnem zdravju, zdravstveni politiki, sociologiji in statistiki;
      OB PRIZNAVANJU, da oblikovanje javne politike na podlagi dokazov zahteva posodobljeno podatkovno infrastrukturo;
      V PRIČAKOVANJU, da bodo druge države sodelovale v skupnih dejavnostih, ki se izvajajo v skladu s tem statutom –
      DOGOVORILE:
      Člen 1
      Ustanovitev SHARE-ERIC
      1.   Ustanovi se decentralizirana evropska raziskovalna struktura, ki se imenuje raziskava o zdravju, staranju in upokojevanju v Evropi (SHARE).
      2.   Pravna oblika SHARE je Konzorcij evropske raziskovalne infrastrukture (ERIC), ki je ustanovljen v skladu z določbo Uredbe (ES) št. 723/2009 in se imenuje SHARE-ERIC (v nadaljnjem besedilu tudi: organizacija).
      Člen 2
      Uradni sedež in delovni jezik
      1.   Uradni sedež organizacije je v Tilburgu na Nizozemskem.
      2.   Pogodbenice se dogovorijo o začetku spremembe statuta v zvezi s prenosom uradnega sedeža v Nemčijo takoj, ko nemški organi zagotovijo potrebno izjavo v skladu s členom 5(1)(d) Uredbe (ES) št. 723/2009. Ta sprememba ne začne veljati pred koncem faze I, ki je opredeljena v členu 8.
      3.   Delovni jezik organizacije je angleščina.
      Člen 3
      Naloge
      1.   SHARE-ERIC razvija infrastrukturo mikro podatkov gospodinjstev in posameznikov, ki je potrebna za razumevanje staranja posameznika in družbe (v nadaljnjem besedilu tudi: raziskava). Glavne naloge SHARE-ERIC so:

                  (a)

                  oblikovanje ključnega raziskovalnega instrumenta, ki zajema bistvene informacije o gospodarskih, zdravstvenih in družinskih/socialnih življenjskih razmerah posameznikov, starih 50 in več let, in njihovih partnerjev;

                  (b)

                  uporaba tega raziskovalnega instrumenta vsaki dve leti v panelni skupini vprašanih v vsaki sodelujoči državi ter ohranjanje stikov z vsemi člani panelne skupine med panelnimi valovi;

                  (c)

                  združevanje zbranih podatkov v uporabniku prijazni zbirki podatkov, ki je dostopna vsem znanstvenim raziskovalcem ob upoštevanju veljavnih omejitev v zvezi z zaupnostjo podatkov, ter vzdrževanje te zbirke podatkov, vključno s čiščenjem, pripisovanjem in dokumentiranjem osnovnih podatkov.

            2.   Sedanji prototip SHARE se izboljša v treh razsežnostih:

                  (a)

                  Podaljšanje časa izvajanja SHARE, da se pridobi pravšnja panelna skupina, ki spremlja posameznike, ko se starajo in odzivajo na spremembe v socialnem in gospodarskem okolju. Izboljšanje bo dodalo sedem dodatnih valov vsaki dve leti v treh fazah, kot je opredeljeno v členu 8.

                  (b)

                  Širitev SHARE, da se vključijo vse države članice EU.

                  (c)

                  Povečanje velikosti vzorca SHARE, da postane raziskava uporabna tudi za analize v državah. Običajna ciljna velikost vzorca je 6 000 posameznikov, starih 50 in več let, v vsaki državi članici.

            3.   SHARE-ERIC opravlja svoje naloge na neprofitni podlagi.
      Člen 4
      Načela
      1.   SHARE oblikujejo raziskovalci za raziskovalce. Raziskovalna odličnost je pomembnejša od vseh drugih vidikov. Znanstveno odličnost SHARE spremlja neodvisni znanstveni nadzorni odbor (Priloga 2).
      2.   SHARE je nadnacionalna raziskava. Vse odločitve o oblikovanju ureja mednarodna primerljivost v okviru SHARE. Odločitve o oblikovanju SHARE utemeljuje tudi primerljivost s sorodnimi raziskavami, predvsem študijo ZDA o zdravju in upokojevanju ter angleško longitudinalno študijo staranja. Teme z nadnacionalnimi raziskovalnimi možnostmi imajo prednost pred temami, uporabnimi za posamezne države.
      3.   SHARE združuje ekonomske, zdravstvene in socialne vede. Teme z interdisciplinarnimi raziskovalnimi možnostmi imajo prednost pred temami, uporabnimi za posamezne discipline.
      4.   SHARE je longitudinalna raziskava, ki spremlja posameznike, ko se starajo. Teme z longitudinalnimi raziskovalnimi možnostmi imajo prednost pred temami, uporabnimi za posamezne časovne točke.
      5.   Raziskave na podlagi SHARE pripomorejo, da politike EU, ki temeljijo na dokazih, npr. pobuda za Unijo inovacij strategije Evropa 2020, lažje rešujejo izzive staranja prebivalstva v vseh državah Evropske unije.
      Člen 5
      Organa organizacije in partnerske znanstvene institucije
      1.   Organa organizacije sta generalna skupščina (v nadaljnjem besedilu: svet) (člen 6) in upravni odbor (člen 7).
      2.   Vsaka pogodbenica na predlog upravnega odbora in ob upoštevanju načel iz člena 4 izbere raziskovalno institucijo, ki je odgovorna za opravljanje znanstvenih nalog SHARE-ERIC v svoji državi (v nadaljnjem besedilu: partnerska znanstvena institucija).
      3.   Če partnerska znanstvena institucija krši načela iz člena 4, jo lahko pogodbenica na predlog upravnega odbora zamenja.
      4.   Kadar upravni odbor predlaga ali zamenja partnersko znanstveno institucijo, se posvetuje z znanstvenim nadzornim odborom (Priloga 2).
      5.   Sedanje partnerske znanstvene institucije so navedene v Prilogi 1.
      Člen 6
      Svet
      1.   V svetu vsako pogodbenico zastopata največ dva delegata. Pogodbenica imenuje delegate v svet in prekliče njihovo imenovanje. Vsaka pogodbenica takoj pisno obvesti predsednika sveta o vsakem imenovanju ali preklicu imenovanja svojih delegatov v svetu.
      2.   Vsaka pogodbenica ima v svetu en glas. Odločitve se sprejemajo z navadno večino glasov, če ta statut ne določa drugače. V primeru neodločenega izida glasovanja odloča glas države gostiteljice.
      3.   Svet izmed delegacij pogodbenic izvoli predsednika in podpredsednika za obdobje dveh let. Z izvolitvijo postaneta predsednik in podpredsednik nevtralna in neodvisna (supra partes) in zapustita svoji delegaciji. Zadevni pogodbenici zaradi teh odhodov imenujeta druga delegata, ki ju zastopata v svetu.
      4.   Svet se sestane vsaj enkrat letno. Sestanke sveta sklicuje predsednik sveta. Sestanki sveta se lahko skličejo tudi na zahtevo vsaj dveh pogodbenic. Izredni sestanki sveta se lahko skličejo tudi na zahtevo koordinatorja (člen 7), če je to potrebno zaradi interesa organizacije.
      5.   Svet prejme in potrdi letno poročilo, finančni izkaz in letni načrt odhodkov, ki ga predloži upravni odbor. Svet vsaj enkrat letno pregleda dejanske in napovedane stroške raziskav in operativne stroške. Svet lahko soglasno odobri spremembo prispevka za skupne stroške v letnem načrtu odhodkov, ki jih ne krije noben drug vir financiranja (člen 9(5)).
      6.   Svet prejme in potrdi letni načrt dejavnosti, ki vsebuje širše znanstvene cilje SHARE, raziskovalni poudarek naslednjega vala, postopek potrjevanja ter časovni načrt raziskave in razširjanja informacij. Svet vsaki dve leti prejme poročilo znanstvenega nadzornega odbora.
      7.   Svet na podlagi imenovanj, ki jih predlagajo partnerske znanstvene institucije, s kvalificirano večino (najmanj dve tretjini pogodbenic) izvoli koordinatorja, koordinatorje področij in druge člane upravnega odbora v skladu s členom 7.
      8.   Države, ki so prevzele obveznosti v zvezi s SHARE-ERIC s podpisom Memoranduma o soglasju glede priprave raziskave o zdravju, staranju in upokojevanju v Evropi (15. julija 2009), lahko do pristopa k SHARE-ERIC v skladu s členom 16 postanejo članice sveta kot opazovalke brez glasovalne pravice.
      Člen 7
      Upravni odbor
      1.   Upravni odbor sestavlja največ šest članov, vključno z:

                  (a)

                  direktorjem SHARE (v nadaljnjem besedilu: koordinator);

                  (b)

                  tremi koordinatorji področij, ki zastopajo tri znanstvena področja SHARE (ekonomija, zdravje in socialna/družinska omrežja);

                  (c)

                  če je to ustrezno, tudi drugimi znanstveniki, ki predstavljajo pomembno znanstveno področje ali pomembno operativno središče SHARE.

            2.   Člani upravnega odbora morajo biti raziskovalci z mednarodnim ugledom in izkušnjami s področja raziskav staranja in/ali vodenja raziskav.
      3.   Upravni odbor predlaga svetu vse strateške in proračunske odločitve. Odgovoren je za vse finančne postopke in procese vodenja, ki ohranjajo znanstveno neoporečnost, mednarodno primerljivost in splošno uravnoteženost oblikovanja raziskave SHARE. Odgovoren je zlasti za finančna sredstva in končne izide SHARE-ERIC ter za upoštevanje pravnih zahtev, kot so predpisi o zaupnosti podatkov in varnostni predpisi na evropski ravni.
      4.   Upravni odbor predloži svetu letno poročilo o stanju raziskave, mu predlaga letni načrt odhodkov in letni načrt dejavnosti ter pripravi finančni izkaz.
      5.   Koordinator vodi upravni odbor in je zakoniti zastopnik SHARE-ERIC. Koordinator je odgovoren za izvajanje raziskave in ohranjanje istih visokih metodoloških standardov v vseh sodelujočih državah.
      6.   Koordinatorji področij so odgovorni za znanstveno odličnost raziskave na svojih znanstvenih področjih. Zlasti so odgovorni za oblikovanje vprašalnika na svojih področjih in za celovitost podatkov, ki se predložijo znanstveni javnosti.
      7.   Upravni odbor se posvetuje z zunanjimi strokovnjaki in ustanovi odbor znanstvenikov, ki svetuje pri vseh znanstvenih zadevah (znanstveni nadzorni odbor). Ta odbor je neodvisen od organizacije (Priloga 2).
      8.   Odnose med upravnim odborom in partnerskimi znanstvenimi institucijami ureja konzorcijska pogodba.
      Člen 8
      Področje dela
      1.   Organizacija zajema raziskovalno obdobje sedmih panelnih valov, ki so razdeljeni na tri faze:

                  (a)

                  V fazi I organizacija v letih 2010 in 2011 izvede začetni popolni val raziskave na podlagi načrta, pripravljenega v fazi priprave.

                  (b)

                  V fazi II organizacija v letih 2012/2013, 2014/2015 in 2016/2017 izvede tri dodatne popolne valove raziskave, posodobi načrt za ohranjanje stanja in razširja podatke.

                  (c)

                  Po uspešni znanstveni oceni nato organizacija v fazi III izvede tri dodatne popolne valove raziskave v letih 2018/2019, 2020/2021 in 2022/2023, posodobi načrt za ohranjanje stanja in razširja podatke.

            Člen 9
      Prispevki
      1.   Prispevki pogodbenic krijejo stroške izvajanja sedmih valov raziskave v vsaki državi ter stroške koordinacije in skupne stroške, kot so stroški posodobitve načrta in razširjanja podatkov, povezani s sedmimi valovi zbiranja podatkov, ter proračune za koordinatorja, koordinatorje področij in znanstveni nadzorni odbor.
      2.   Prispevki pogodbenic krijejo štiri vrste stroškov: (A) stroške raziskave v vsaki državi, (B) operativne stroške izvajanja raziskave v vsaki državi, (C) stroške koordinacije in (D) druge skupne stroške, če jih ne krijejo drugi viri financiranja. Preglednica, ki prikazuje predhodne ocene teh stroškov v fazi I, je priložena kot Priloga 3.
      3.   Vsaka pogodbenica zagotovi SHARE-ERIC neposredno ali prek partnerske znanstvene institucije, za katero je odgovorna, finančna sredstva za kritje svojega deleža stroškov raziskave (stolpec A predhodnih ocen v Prilogi 3).
      4.   Vsaka pogodbenica zagotovi partnerski znanstveni instituciji, za katero je odgovorna, finančna sredstva za kritje svojega deleža operativnih stroškov (stolpec B predhodnih ocen v Prilogi 3).
      5.   Zvezna republika Nemčija financira stroške koordinacije raziskave (stolpec C predhodnih ocen v Prilogi 3).
      6.   Vsaka pogodbenica prispeva SHARE-ERIC sredstva za del drugih skupnih stroškov raziskave, ki jih ne krijejo drugi viri financiranja. Delež vsake pogodbenice je v sorazmerju z najnovejšim podatkom o bruto nacionalnem dohodku na prebivalca, ki ga sporoči Eurostat, s pridržkom, da delež nobene pogodbenice ni manjši od 0,5-kratnika in večji od 1,5-kratnika povprečnega deleža. Sestava drugih skupnih stroškov se podrobno navede v letnem načrtu odhodkov (stolpec D predhodnih ocen v Prilogi 3).
      7.   SHARE-ERIC ali partnerske znanstvene institucije kot konzorcij se lahko odzivajo na razpise Evropske komisije, Nacionalnega instituta ZDA za staranje ter drugih nadnacionalnih in nacionalnih organizacij, ki zagotavljajo finančna sredstva za celotni projekt, dele skupnih stroškov ali celotne skupne stroške, ki so navedeni v stolpcu D Priloge 3.
      Člen 10
      Odgovornost in zavarovanje
      1.   Finančna odgovornost članic za dolgove ERIC je omejena na njihove prispevke v SHARE-ERIC, ki so dogovorjeni v letnih načrtih odhodkov.
      2.   SHARE-ERIC sprejme ustrezne ukrepe za zavarovanje tveganj, ki so povezana z oblikovanjem in izvajanjem raziskave.
      Člen 11
      Intelektualna lastnina
      1.   V skladu s cilji tega statuta je treba izraz „intelektualna lastnina“ razumeti v skladu s členom 2 Konvencije o ustanovitvi Svetovne organizacije za intelektualno lastnino, podpisane 14. julija 1967.
      2.   Lastnik raziskave in vseh pravic s področja intelektualne lastnine, ki izvirajo iz ustanovitve raziskave, je SHARE-ERIC.
      3.   Odnosi med pogodbenicami v zvezi z vprašanji intelektualne lastnine se urejajo z nacionalno zakonodajo pogodbenic.
      Člen 12
      Razširjanje in uporaba podatkov SHARE
      1.   SHARE-ERIC po čiščenju, pripisovanju in dokumentiranju podatkov zbrane podatke takoj posreduje znanstveni skupnosti.
      2.   Uporaba podatkov SHARE je za celotno znanstveno skupnost brezplačna. Upravni odbor ob upoštevanju nasvetov znanstvenega nadzornega odbora ustanovi svet uporabnikov, ki zastopa interese skupnosti znanstvenih uporabnikov.
      3.   Pri uporabi in zbiranju podatkov SHARE se upošteva evropska in nacionalna zakonodaja o varstvu zasebnosti podatkov. Uporabniki podatkov SHARE, ki jih ne zavezuje zakonodaja EU, lahko uporabljajo podatke pod pogojem, da podpišejo izjavo o zaupnosti podatkov v skladu z obrazcem Evropske komisije (UL L 6, 10.1.2002, str. 52).
      Člen 13
      Javna naročila in davčne oprostitve
      1.   SHARE-ERIC obravnava kandidate in ponudnike pri oddaji javnega naročila enako in brez diskriminacije, ne glede na to, ali imajo sedež v Evropski uniji ali ne. Vsa javna naročila upoštevajo načela preglednosti, nediskriminacije in konkurence.
      2.   Na splošno javna naročila SHARE-ERIC upoštevajo Direktivo 2004/18/ES Evropskega parlamenta in Sveta z dne 31. marca 2004 o usklajevanju postopkov za oddajo javnih naročil gradenj, blaga in storitev (1) s pragovi, kakor so bili spremenjeni z Uredbo Komisije (ES) št. 1422/2007 (2) ali vsemi nadaljnjimi spremembami, ter veljavne nacionalne predpise o javnih naročilih.
      3.   Za oddajo storitev izvajanja in razvoja raziskave, pri katerih nastajajo koristi za celotno znanstveno skupnost in jih v celoti plača SHARE-ERIC, z javnim naročilom se uporablja člen 16(f) Direktive 2004/18/ES na podlagi omejenega postopka (Priloga 4). V takih omejenih postopkih, postopkih s pogajanji s predhodno objavo in v postopku konkurenčnega dialoga lahko naročniki omejijo število primernih kandidatov, ki jih bodo povabili k oddaji ponudb, udeležbi na pogajanjih ali sodelovanju v dialogu, če je prijavljenih dovolj primernih kandidatov.
      4.   Davčne oprostitve na podlagi Direktive 2006/112/ES se omejijo na davke na dodano vrednost za blago in storitve, povezane z izvajanjem in razvojem raziskave, ki so namenjeni za uradno uporabo, presegajo vrednost 250 EUR, koristijo celotni znanstveni skupnosti in jih v celoti plača SHARE-ERIC. Dodatne omejitve se ne uporabljajo.
      Člen 14
      Zaposlovanje
      1.   SHARE-ERIC pri zaposlovanju izvaja politiko enakih možnosti. Pogodbe o zaposlitvi upoštevajo nacionalno zakonodajo države, v kateri se osebje zaposli.
      2.   Vsaka pogodbenica v skladu z zahtevami nacionalne zakonodaje in v okviru svoje pristojnosti omogoča gibanje in prebivanje državljanov držav pogodbenic, ki sodelujejo pri nalogah SHARE-ERIC, in njihovih družinskih članov.
      Člen 15
      Spremembe
      1.   Svet je pooblaščen za spremembe tega statuta in njegovih prilog s kvalificirano večino glasov. Za spremembo katerega koli člena in priloge je potrebna dvotretjinska večina. Datumi vseh sprememb se navedejo v tem statutu.
      2.   Statut SHARE-ERIC je vedno usklajen z Uredbo (ES) št. 723/2009 o pravnem okviru Skupnosti za Konzorcij evropske raziskovalne infrastrukture ter vsemi drugimi veljavnimi evropskimi zakoni in predpisi.
      Člen 16
      Pristop
      1.   Po začetku veljavnosti tega statuta lahko k statutu pristopi katera koli država na podlagi dvotretjinskega soglasja pogodbenic v svetu in pogojev, dogovorjenih s pogajanji. Pogoji pristopa se uredijo s sporazumom med pogodbenicami in državo pristopnico ali skupino držav pristopnic.
      2.   Pogodbenica, ki pristopa, na predlog upravnega odbora in ob upoštevanju načel iz člena 4 izbere raziskovalno institucijo, ki je odgovorna za opravljanje znanstvenih nalog SHARE-ERIC v tej državi.
      3.   Upravni odbor se pri predlaganju partnerske znanstvene institucije posvetuje z znanstvenim nadzornim odborom.
      Člen 17
      Trajanje organizacije
      1.   Organizacija je ustanovljena za obdobje do 31. decembra 2024. Vključuje faze I, II in III, opredeljene v členu 8.
      2.   Pogodbenica lahko izstopi iz organizacije po fazi I ali fazi II.
      3.   Organizacija se lahko likvidira na podlagi predloga, ki navaja postopek in časovno obdobje in ga potrdi svet z dvotretjinsko večino, zlasti če organizacija sprejme odločitev, da ne bo izvedla faze III.
      4.   O vsaki taki odločitvi je treba obvestiti Evropsko komisijo v 10 dneh po sprejemu odločitve v skladu s členom 16 Uredbe (ES) št. 723/2009.
      Člen 18
      Razpoložljivost statuta
      Ta statut je v skladu s členom 10 Uredbe (ES) št. 723/2009 dostopen javnosti na spletni strani SHARE-ERIC.

         (1)  UL L 134, 30.4.2004, str. 114.

         (2)  UL L 317, 5.12.2007, str. 34.

         PRILOGA 1

            PARTNERSKE ZNANSTVENE INSTITUCIJE IN VODJE NACIONALNIH SKUPIN

                     Država

                     Sodelujoče organizacije

                     Kratek opis

                     Avstrija

                     Univerza v Linzu, Oddelek za ekonomijo

                     Oddelek za ekonomijo Univerze v Linzu usmerja sodelovanje Avstrije v projektu SHARE. Raziskave oddelka so usmerjene v ekonomiko dela, ekonomiko javnega sektorja, probleme pokojninske reforme in okoljsko ekonomijo. Oddelek bo zastopal Rudolf Winter - Ebmer, profesor ekonomije in specialist za empirično ekonomiko dela.

                     Belgija

                     Univerza v Antwerpnu, CSP

                     Glavni cilj CSP je raziskovanje primernosti socialnih politik. Raziskave temeljijo predvsem na obsežnih socialno-ekonomskih raziskavah gospodinjstev. Nacionalno skupino Belgije bo vodil Karel van den Bosch, višji raziskovalec.

                     Belgija

                     Univerza v Liègeu, CREPP

                     Najpomembnejša področja specializacije CREPP so socialna varnost, obnašanje ob upokojevanju in dobro počutje starejših ter medgeneracijski prenosi. V francosko govoreči belgijski skupnosti je za koordinacijo projekta SHARE odgovoren Sergio Perelman.

                     Češka republika

                     CERGE-EI, Praga

                     CERGE-EI ima popolno akreditacijo v Združenih državah in Češki republiki. Njegovo glavno strokovno področje je socialni, gospodarski in politični prehod v državah srednje in vzhodne Evrope ter regiji bivše Sovjetske zveze. Češko nacionalno skupino bo vodil Radim Bohacek.

                     Nemčija

                     Univerza v Mannheimu, Mannheimski raziskovalni institut za ekonomiko staranja (MEA)

                     MEA je center odličnosti svetovnega slovesa za ekonomiko staranja. Raziskovalna področja so varčevanje, socialno zavarovanje in javna politika, makroekonomske posledice staranja prebivalstva in javno zdravje. Zastopnik MEA je Axel Börsch - Supan, direktor, ki je koordiniral družino projektov SHARE.

                     Nizozemska

                     Univerza v Tilburgu,
                     Netspar

                     Netspar je znanstvena mreža za študije pokojnin, staranja in upokojevanja, ki je povezana z Ekonomsko poslovno fakulteto Univerze v Tilburgu. Nizozemsko nacionalno skupino SHARE bo vodil njen generalni direktor, Frank van der Duyn Schouten.

         PRILOGA 2

            ZNANSTVENI NADZORNI ODBOR

         Člen 1
         Ustanovitev
         Upravni odbor bo imenoval svetovalni odbor najmanj šestih uglednih, neodvisnih in izkušenih znanstvenikov (v nadaljnjem besedilu: znanstveni nadzorni odbor), da za raziskavo zagotovi zunanjo svetovalno vlogo, in sicer za preverjanje kakovosti dela raziskovalnega konzorcija in zagotavljanje rednega svetovanja svetu in raziskovalnemu konzorciju.
         Člen 2
         Neodvisnost
         Znanstveni nadzorni odbor je neodvisen od SHARE-ERIC.
         Člen 3
         Naloge
         1.   Najpomembnejša naloga znanstvenega nadzornega odbora je spremljanje znanstvene kakovosti SHARE. Znanstveni nadzorni odbor zagotavlja upravnemu odboru in raziskovalnemu konzorciju povratne informacije vsaj enkrat letno.
         2.   Znanstveni nadzorni odbor vsaki dve leti izda pisno poročilu svetu SHARE-ERIC. To poročilo oceni tudi storitve, ki se nudijo uporabnikom podatkov SHARE.
         3.   Znanstveni nadzorni odbor na začetku in po približno treh letih opravi natančni pregled znanstvene strategije SHARE ter pri tem preuči inovativna področja in načine zbiranja podatkov.
         Člen 4
         Člani
         1.   Člani znanstvenega nadzornega odbora po lastni presoji izberejo nove člane, da zagotovijo zadostno zastopanost vseh znanstvenih področij, ki jih zajema SHARE.
         2.   Vsaj en član je raziskovalec angleške longitudinalne študije staranja, da na podlagi svojih izkušenj zagotovi tesno sodelovanje s to raziskavo ter dodatno svetovanje in usmerjanje.
         3.   Vsaj en član je raziskovalec študije ZDA o zdravju in upokojevanju, da na podlagi svojih izkušenj zagotovi tesno sodelovanje s to raziskavo ter dodatno svetovanje in usmerjanje.
         4.   Sedanji predsednik znanstvenega nadzornega odbora je Arie Kapteyn.
         5.   Ostali sedanji člani in področja, ki jih zastopajo, so:

                     Orazio Attanasio (dohodki, poraba, prihranki),

                     Lisa Berkman (socialna epidemiologija in biomarkerji),

                     Nicholas Christakis (medicinska sociologija in upravni podatki),

                     Mick Couper (raziskovalne metode, metode razširjanja podatkov in nova tehnologija),

                     Michael Hurd (prihranki in zdravje, dostopnost in kakovost podatkov, usklajevanje s študijo ZDA o zdravju in upokojevanju),

                     Daniel McFadden (raziskovalna metodologija),

                     Norbert Schwarz (psihologija raziskave in metodologija za dostopnost podatkov),

                     Andrew Steptoe (biomarkerji, usklajevanje z angleško longitudinalno študijo staranja).

               Člen 5
         Proračun
         1.   Predsednik znanstvenega nadzornega odbora prejme proračun za potne stroške in honorarje članov odbora v skladu s členom 9(1) statuta SHARE-ERIC. Predsednik znanstvenega nadzornega sveta odloča o porabi proračuna popolnoma po lastni presoji.
         2.   Sedanji letni proračun znaša 30 000 EUR. Za tehnično upravljanje proračuna je zadolženo osebje upravnega odbora.

         PRILOGA 3

            PREDHODNE OCENE STROŠKOV V FAZI I (VAL 4)

         Ta priloga navaja predhodne ocene stroškov za izvajanje vala 4 SHARE v letih 2010 in 2011, to je v fazi I v skladu s členom 8(1). Kategorije stroškov so navedene v členu 9 („Prispevki“). Ta priloga ni letni načrt odhodkov, ki ga zahteva člen 6(5), temveč pomeni izhodišče za tak načrt, ki ga bo pripravil upravni odbor, ko bo SHARE-ERIC ustanovljen.
         (A): Predhodne ocene stroškov raziskave je pripravila vodstvena skupina SHARE na podlagi stroškov raziskave v letih 2006 in 2008. Predhodne ocene za nove države temeljijo na stroških primerljivih držav.
         (B): Predhodne ocene operativnih stroškov temeljijo na ekvivalentu polnega delovnega časa 2 oseb za vsako državo, s plačami v skladu s programom EU Marie-Curie in ocenami potnih stroškov, dnevnic in splošnih stroškov za vsako državo na podlagi valov 2006 in 2008.
         Predhodne ocene operativnih stroškov za Avstrijo, Češko republiko, Francijo, Nemčijo in Poljsko so predložile te države. Njihovi ocenjeni operativni stroški lahko zajemajo več ali manj oseb od predpostavljene ocene, ki jo je pripravilo vodstvo SHARE.
         (C): Stroški koordinacije za Nemčijo so bili ocenjeni na podlagi valov 2006 in 2008.
         (D): Prispevek držav za vse druge skupne stroške je bil ocenjen na podlagi valov 2006 in 2008 ter razporejen na posamezne države v skladu s členom 9(5). Stroški so lahko bistveno nižji ali celo enaki nič, če sredstva za te stroške prispevajo druge organizacije, npr. Evropska komisija ali Nacionalni inštitut ZDA za staranje, z nepovratnimi sredstvi ali posebnimi pogodbami.

            Ocenjeni stroški za val 4 (2010–2011) po državah in virih

                     (v tisočih eurih)

                     (Α)
                     Stroški raziskave za vzorec 6 000 oseb

                     (B)
                     Operativni stroški (osebje, potni in splošni stroški)

                     (C)
                     Stroški koordinacije

                     (D)
                     Najvišji delež drugih skupnih stroškov

                     Skupaj

                        Avstrija

                     1 006

                     322

                     109

                        1 438

                        Belgija

                     778

                     318

                     99

                        1 194

                        Češka

                     338

                     167

                     71

                        576

                        Danska

                     892

                     409

                     105

                        1 406

                        Estonija

                     460

                     243

                     59

                        761

                        Francija

                     1 024

                     327

                     97

                        1 448

                        Nemčija

                     784

                     314

                     1 887

                     102

                        3 087

                        Grčija

                     602

                     285

                     84

                        971

                        Madžarska

                     460

                     243

                     55

                        758

                        Irska

                     1 024

                     339

                     126

                        1 490

                        Izrael

                     602

                     285

                     79

                        966

                        Italija

                     782

                     322

                     88

                        1 191

                        Luksemburg

                     1 556

                     358

                     145

                        2 059

                        Nizozemska

                     794

                     314

                     117

                        1 224

                        Poljska

                     453

                     226

                     50

                        730

                        Portugalska

                     602

                     285

                     66

                        953

                        Slovenija

                     460

                     243

                     79

                        781

                        Španija

                     786

                     300

                     91

                        1 177

                        Švedska

                     1 024

                     339

                     107

                        1 471

                        Švica

                     1 556

                     358

                     122

                        2 036

                        SKUPAJ

                        15 983

                        5 997

                        1 887

                        1 851

                        25 719

         PRILOGA 4

            OMEJENI POSTOPEK ODDAJE JAVNEGA NAROČILA

         Za vse storitve izvajanja in razvoja raziskave, pri katerih nastajajo koristi za celotno znanstveno skupnost in jih v celoti plača SHARE-ERIC, se uporablja naslednji omejeni postopek oddaje javnega naročila.
         Storitve izvajanja in razvoja raziskave vključujejo raziskovalne in razvojne storitve, ki so potrebne za ohranjanje in nadaljnji razvoj vrhunskega stanja tehnologije raziskave. Zajemajo, med drugim, razvoj programske opreme za raziskavo, raziskave o raziskovalni metodologiji ter razvoj inovativnih tehnik opravljanja razgovorov in njihovo uporabo na terenu.
         Opis storitev, ki se bodo oddale z javnim naročilom, je dostopen javnosti v objavi javnega naročila pred začetkom postopka oddaje javnega naročila. Pogodbenice v objavi javnega naročila navedejo cilj in nediskriminacijska merila ali pravila, ki jih nameravajo uporabiti, ter najnižje in po potrebi najvišje število kandidatov, ki jih nameravajo povabiti.
         Konkurenca se lahko omeji na tri možne izvajalce. Če so za storitve, ki se oddajajo z javnim naročilom, na trgu trije ali manj izvajalcev, je treba v konkuriranje vključiti vse izvajalce na trgu.
         Izbira ponudnikov temelji na najnižji ceni ponudbe in najvišji kakovosti storitev. Kakovost storitev se opredeli z opisom v (1).


title: Sklep Komisije (EU) 2015/1603 z dne 13. avgusta 2015 o ukrepu, ki ga je sprejela Španija v skladu s členom 7 Direktive Sveta 89/686/EGS in s trga umaknila tip plavajočih pripomočkov za učenje plavanja

text:
               24.9.2015

               SL

               Uradni list Evropske unije

               L 248/99

         SKLEP KOMISIJE (EU) 2015/1603
   z dne 13. avgusta 2015
   o ukrepu, ki ga je sprejela Španija v skladu s členom 7 Direktive Sveta 89/686/EGS in s trga umaknila tip plavajočih pripomočkov za učenje plavanja
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 89/686/EGS z dne 21. decembra 1989 o približevanju zakonodaj držav članic v zvezi z osebno zaščitno opremo (1) in zlasti člena 7 Direktive,
   ob upoštevanju naslednjega:

               (1)

               Španski organi so Komisijo in druge države članice uradno obvestili o ukrepu umika s trga plavajočega pripomočka za učenje plavanja tipa Delphin Schwimmscheiben – Typ Super proizvajalca Delphin Vertriebs- und Service GmbH, 61192 Niddatal, Nemčija. Izdelek je imel znak CE v skladu z Direktivo 89/686/EGS, nemški priglašeni organ TÜV Rheinland LGA Products GmbH (NB 0197) ga je preveril in naredil ES-tipski preskus v skladu s harmoniziranim standardom EN 13138-1: 2008 Plavajoči pripomočki za učenje plavanja – 1. del: Varnostne zahteve in preskusne metode za plavajoče pripomočke, ki se oblečejo. Izdelek se šteje kot osebna zaščitna oprema, razvrščena v kategorijo II.

               (2)

               Priglasitev je sledila poročilu o nesreči: po učni uri plavanja, ko so starši pospravljali za odhod domov, je otrok ugriznil enega od diskov, odgriznil in pogoltnil majhen del diska, zaradi česar je bila potrebna zdravstvena pomoč in hospitalizacija.

               (3)

               Španski organi so odredili umik izdelka s trga. Ta ukrep je bil posledica nezadovoljive uporabe standardov iz člena 5 Direktive 89/686/EGS, zlasti harmoniziranega standarda EN 13138-1: 2008 Plavajoči pripomočki za učenje plavanja – 1. del: Varnostne zahteve in preskusne metode za plavajoče pripomočke, ki se oblečejo, klavzula 5.4.2 Majhni deli, ki se nanaša na osnovno zdravstveno in varnostno zahtevo iz točke 1.2.1 Priloge II k Direktivi 89/686/EGS Odsotnost nevarnosti in drugih „z njo povezanih“ motečih dejavnikov. Klavzula 5.4.2 standarda EN 13138-1 določa, da morajo pritrjeni majhni deli zdržati poteg (90 ± 2) N v smeri, ki bi najverjetneje lahko povzročila okvaro, ne da bi se pri tem ločili od naprave. Deli, ki se lahko ločijo, ne bi smeli v celoti ustrezati cilindru za majhne dele, kar se preskusi v skladu s standardom EN 71-1.

               (4)

               Španski organi so navedli, da je bilo po izvedbi nateznih preskusov v skladu s harmoniziranim standardom EN 13138-1:2008 ugotovljeno, da se majhni deli lahko ločijo od izdelka in jih otroci, ki jim je izdelek namenjen, pogoltnejo. Sila potega, kjer so se ločili taki majhni deli, ki so v celoti ustrezali cilindru za majhne dele, je bila vedno manjša od 90 N. Španski organi so menili, da klavzula 5.4.2 navedenega standarda ni omejena samo na preskuse pritrjenih majhnih delov, pač pa majhnih delov na splošno. Uporabili so opremo „preskus ugriza“ v skladu s preskusi, določenimi v standardih EN:12227:2010 Stajice za domačo uporabo – Varnostne zahteve in preskusne metode in EN 716-2:2008 Pohištvo – Otroške postelje in zložljive posteljice za domačo uporabo – 2. del: Preskusne metode.

               (5)

               Nemški organi se niso strinjali z oceno tveganja, ki so jo izvedli španski organi, ker uporabljena preskusna metoda po njihovem mnenju ni bila skladna s praktično uporabo opreme. Po njihovem mnenju klavzula 5.4.2 standarda EN 13138-1 zajema le pritrjene majhne dele. Nemški organi so trdili, da izdelek ne predstavlja resnega tveganja, saj ne gre za igračo, morebitno tveganje, kot so ga opisali španski organi, pa bi bilo nerealno.

               (6)

               Proizvajalec je imel pomisleke tudi glede preskusne metode, ki so jo uporabili španski organi. Pri ES-tipskem preskusu izdelka priglašeni organ ni opravil preskusa v skladu s klavzulo 5.4.2 standarda EN 13138-1 z opombo, da izdelek nima pritrjenih majhnih delov.

               (7)

               Po priglasitvi je proizvajalec od priglašenega organa zahteval, da izvede dodaten natezni preskus v skladu s klavzulo 8.5.2.2 standarda EN 1888:2012 Izdelki za otroke – Otroški vozički – Varnostne zahteve in preskusne metode z uporabo „preskusa ugriza“, opisanega v klavzuli 5.7 navedenega standarda, ki je enak „preskusu ugriza“ v standardih EN 716-2 in EN 12227. Z izdelka ni bilo mogoče pridobiti majhnih delov. Poleg tega je priglašeni organ opravil ponovni preskus, podoben preskusni metodi za majhne dele iz standarda EN 71-1 Varnost igrač – 1. del: Mehanske in fizikalne lastnosti, ki je pokazal, da se pri nateznem preskusu s silo 90 N ni razrahljal noben del izdelka.

               (8)

               Komisija je poiskala strokovno tehnično pomoč, da bi ocenila glavne pomisleke v tej zadevi. Tehnični strokovnjaki so izvedli zunanjo študijo, ki je pokazala, da preskus samo s pritrjenimi majhnimi deli zadostuje za dokaz skladnosti z osnovnimi zdravstvenimi in varnostnimi zahtevami iz točke 1.2.1 Priloge II k Direktivi 89/686/EGS.

               (9)

               Standard EN 13138-1 ne določa jasne preskusne metode za preskušanje pritrjenih majhnih delov. Zaradi te dvoumnosti je bilo treba izbrati med primernimi preskusnimi metodami, ki so bile na voljo, ob upoštevanju narave proizvoda. Španski organi so uporabili preskusno metodo, ki se jim je zdela najbolj primerna za oceno tveganja izdelka. Tehnični strokovnjaki pa so ugotovili, da preskusna metoda, ki so jo uporabili španski organi, ni bila ustrezna.

               (10)

               Natezni preskus, ki ga je izvedel nemški priglašeni organ, se lahko v tej zadevi šteje za edino ustrezno preskusno metodo. Zato je preskusna metoda ES-tipskega preskusa veljavna in ocena priglašenega organa glede ES-tipskega preskusa pravilna.

               (11)

               Glede na razpoložljive statistike o inherentnih plavalnih pripomočkih na trgu in nesrečah v povezavi z njimi je mogoče sklepati, da plavalni pripomočki iz inherentnega materiala ne predstavljajo posebnega tveganja zadušitve, če se uporabljajo v skladu s svojim namenom in pod predvidljivimi pogoji uporabe. Ti izdelki so namenjeni samo uporabi v vodi –

         SPREJELA NASLEDNJI SKLEP:
   Člen 1
   Ukrep španskih organov, ki so s trga umaknile plavajoči pripomoček za učenje plavanja tipa Delphin Schwimmscheiben – Typ Super proizvajalca Delphin Vertriebs- und Service GmbH, 61192 Niddatal, Nemčija, ni upravičen.
   Člen 2
   Ta sklep je naslovljen na države članice.

      V Bruslju, 13. avgusta 2015

            Za Komisijo

         Elżbieta BIEŃKOWSKA

            Članica Komisije

      (1)  UL L 399, 30.12.1989, str. 18.


title: Sklep Sveta 2004/811/SZVP z dne 5. julija 2004 o sklenitvi Sporazuma med Evropsko unijo in Kraljevino Norveško o sodelovanju Kraljevine Norveške v policijski misiji Evropske unije (EUPOL „Proxima“) v Nekdanji jugoslovanski republiki Makedoniji

text:
               30.11.2004

               SL

               Uradni list Evropske unije

               L 354/85

         SKLEP SVETA 2004/811/SZVP
   z dne 5. julija 2004
   o sklenitvi Sporazuma med Evropsko unijo in Kraljevino Norveško o sodelovanju Kraljevine Norveške v policijski misiji Evropske unije (EUPOL „Proxima“) v Nekdanji jugoslovanski republiki Makedoniji
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 24 Pogodbe,
   ob upoštevanju priporočila predsedstva,
   ob upoštevanju naslednjega:

               (1)

               29. septembra 2003 je Svet sprejel Skupni ukrep 2003/681/SZVP o policijski misiji Evropske unije (EUPOL Proxima) v Nekdanji jugoslovanski republiki Makedoniji (1).

               (2)

               Člen 9(6) tega skupnega ukrepa predvideva, da bodo podrobnosti v zvezi s sodelovanjem tretjih držav predmet sporazuma v skladu s členom 24 Pogodbe o Evropski uniji.

               (3)

               Predsedstvo, ki mu po potrebi pomaga generalni sekretar/visoki predstavnik, je, potem ko je bilo s Sklepom Sveta z dne 2. marca 2004 pooblaščeno, da začne pogajanja, v pogajanjih doseglo sporazum s Kraljevino Norveško o sodelovanju Kraljevine Norveške v policijski misiji Evropske unije (EUPOL Proxima) v Nekdanji jugoslovanski republiki Makedoniji.

               (4)

               Sporazum je treba odobriti –

         SKLENIL:
   Člen 1
   V imenu Evropske unije se odobri Sporazum med Evropsko unijo in Kraljevino Norveško o sodelovanju Kraljevine Norveške v policijski misiji Evropske unije (EUPOL Proxima) v Nekdanji jugoslovanski republiki Makedoniji.
   Besedilo Sporazuma je priloženo temu sklepu.
   Člen 2
   Predsednik Sveta se pooblasti za imenovanje osebe, pooblaščene za podpis Sporazuma ki je zavezujoč za Evropsko unijo.
   Člen 3
   Ta sklep se uveljavi z dnem sprejetja.
   Člen 4
   Ta sklep se objavi v Uradnem listu Evropske unije.

      V Bruslju, 5. julija 2004

            Za Svet

            Predsednik

         G. ZALM

      (1)  UL L 249, 1.10.2003, str. 66.
   PREVOD
   SPORAZUM
    med Evropsko unijo in Kraljevino Norveško o sodelovanju Kraljevine Norveške v policijski misiji Evropske unije v Nekdanji jugoslovanski republiki Makedoniji (EUPOL „Proxima“)
   EVROPSKA UNIJA
   na eni strani in
   KRALJEVINA NORVEŠKA
   na drugi strani,
   skupaj v nadaljnjem besedilu „sodelujoči pogodbenici“, sta se –
   OB UPOŠTEVANJU

               —

               Skupnega ukrepa 2003/681/SZVP o policijski misiji Evropske unije v Nekdanji jugoslovanski republiki Makedoniji, ki ga je sprejel Svet Evropske unije 29. septembra 2003 (EUPOL „Proxima“) (1), na podlagi katerega so pristopne države povabljene, druge tretje države pa so k temu lahko povabljene, da prispevajo k misiji EUPOL „Proxima“,

               —

               povabila Kraljevini Norveški, da sodeluje v misiji EUPOL „Proxima“,

               —

               uspešnega zaključka procesa oblikovanja sil in priporočila vodje policijske misije in Odbora za civilne vidike kriznega upravljanja, da se da soglasje k sodelovanju Kraljevine Norveške v misiji EUPOL „Proxima“,

               —

               Sklepa Političnega in varnostnega odbora z dne 10. februarja 2004, da se soglaša s prispevkom Kraljevine Norveške v misiji EUPOL „Proxima“,

               —

               Sporazuma, sklenjenega 11. decembra 2003, med EU in Nekdanjo jugoslovansko republiko Makedonijo o statusu in dejavnostih EUPOL „Proxima“ v Nekdanji jugoslovanski republiki Makedoniji (2), vključno z določbami o statusu osebja EUPOL „Proxima“ –

         DOGOVORILI O NASLEDNJEM:
   Člen 1
   Okvir
   1.   Kraljevina Norveška se pridruži določbam Skupnega ukrepa 2003/681/SZVP o misiji EUPOL „Proxima“, ki ga je Svet Evropske unije sprejel 29. septembra 2003, in vsakemu skupnemu ukrepu ali sklepu, s katerim lahko Svet Evropske unije sklene podaljšati misijo EUPOL „Proxima“.
   2.   Prispevek Kraljevine Norveške v misiji EUPOL „Proxima“ ne posega v avtonomijo odločanja Evropske unije.
   Člen 2
   Status osebja
   1.   Status osebja, ki ga Kraljevina Norveška dodeli misiji EUPOL „Proxima“, ureja Sporazum z dne 11. decembra 2003 med EU in Nekdanjo jugoslovansko republiko Makedonijo o statusu in dejavnostih EUPOL „Proxima“ v Nekdanji jugoslovanski republiki Makedoniji.
   2.   Brez poseganja v Sporazum med EU in Nekdanjo jugoslovansko republiko Makedonijo o statusu in dejavnostih EUPOL „Proxima“ v Nekdanji jugoslovanski republiki Makedoniji Kraljevina Norveška izvršuje pristojnost nad svojim osebjem, ki sodeluje v misiji EUPOL „Proxima“.
   3.   Kraljevina Norveška je pristojna za zahtevke v zvezi s sodelovanjem v misiji EUPOL „Proxima“, ki jih vložijo člani njenega osebja ali se ti na njih nanašajo. Kraljevina Norveška je pristojna za uvedbo kakršnih koli ukrepov zoper svoje osebje, zlasti za vlaganje tožb ali uvedbo disciplinskih postopkov.
   4.   Kraljevina Norveška se odpove kakršnim koli odškodninskim zahtevkom do vseh držav, ki sodelujejo v misiji EUPOL „Proxima“, zaradi telesne poškodbe ali smrti osebja iz Kraljevine Norveške ali škode ali izgube sredstev, ki mu pripadajo in se uporabljajo v okviru misije EUPOL „Proxima“, če je takšno telesno poškodbo, smrt, škodo ali izgubo:

               —

               povzročilo osebje EUPOL „Proxima“ pri opravljanju svojih nalog v povezavi z operacijo, razen v primeru hude malomarnosti ali namerne kršitve,

               —

               povzročila uporaba sredstev, ki pripadajo sodelujočim državam v misiji EUPOL „Proxima“, pod pogojem, da so bila ta sredstva uporabljena v povezavi z operacijo, razen v primeru hude malomarnosti ali namerne kršitve osebja EUPOL „Proxima“ pri uporabi teh sredstev.

         5.   Države članice Evropske unije se zavežejo podati izjavo o opustitvi odškodninskih zahtevkov v zvezi s sodelovanjem Kraljevine Norveške v misiji EUPOL „Proxima“.
   Člen 3
   Zaupne informacije
   1.   Kraljevina Norveška sprejme ustrezne ukrepe, da zagotovi varovanje zaupnih informacij EU v skladu z varnostnimi predpisi Sveta Evropske unije, vsebovanimi v Sklepu Sveta 2001/264/ES (3), in v skladu z nadaljnjimi smernicami pristojnih organov, vključno s smernicami vodje misije/policijskega komisarja EUPOL „Proxima“.
   2.   Če sta EU in Kraljevina Norveška sklenili sporazum o varnostnih postopkih za izmenjavo zaupnih informacij, se določbe takšnega sporazuma uporabljajo v okviru misije EUPOL „Proxima“.
   Člen 4
   Osebje, dodeljeno misiji EUPOL „Proxima“
   1.   Kraljevina Norveška zagotovi, da njeno osebje, ki je bilo dodeljeno misiji EUPOL „Proxima“, svoje naloge opravlja v skladu z:

               —

               določbami Skupnega ukrepa 2003/92/SZVP in poznejšimi spremembami, navedenimi v členu 1(1) tega sporazuma,

               —

               operativnim načrtom,

               —

               izvedbenimi ukrepi.

         2.   Kraljevina Norveška pravočasno obvesti vodjo misije/policijskega komisarja EUPOL „Proxima“ in Generalni sekretariat Sveta Evropske unije o vsaki spremembi svojega prispevka v misiji EUPOL „Proxima“.
   3.   Osebje, dodeljeno misiji EUPOL „Proxima“, opravi zdravstveni pregled in cepljenja, njegovo zdravstveno sposobnost potrdi pristojni organ v Kraljevini Norveški. Osebje, dodeljeno misiji EUPOL „Proxima“, predloži kopijo zdravniškega spričevala.
   4.   Dodeljeni policijski uradniki nosijo v službi svoje nacionalne policijske uniforme. Baretke in oznake zagotovi EUPOL „Proxima“.
   Člen 5
   Struktura poveljevanja
   1.   Dodeljeno osebje Kraljevine Norveške pri opravljanju svojih nalog in vedenju upošteva zgolj interese misije EUPOL „Proxima“.
   2.   Celotno osebje ostane pod polnim poveljstvom svojih nacionalnih organov.
   3.   Nacionalni organi prenesejo operativni nadzor (OPCON) na vodjo misije/policijskega komisarja EUPOL „Proxima“, ki izvaja poveljevanje in nadzor preko hierarhične strukture poveljevanja in nadzora.
   4.   Vodja misije/policijski komisar vodi EUPOL „Proxima“ in zagotavlja tekoče vodenje operacije.
   5.   Kraljevina Norveška ima v skladu s členom 9(4) Skupnega ukrepa 2003/681/SZVP pri tekočem vodenju operacije enake pravice in obveznosti kot države članice Evropske unije, ki sodelujejo v operaciji.
   6.   Vodja misije/policijski komisar EUPOL „Proxima“ je odgovoren za disciplinski nadzor nad osebjem, ki sodeluje v operaciji. Morebitne disciplinske ukrepe izvaja pristojni nacionalni organ.
   7.   Kraljevina Norveška imenuje točko za stike (NPC) nacionalnega kontingenta, ki v operaciji zastopa njegov/njen nacionalni kontingent. NPC poroča vodji misije/policijskemu komisarju EUPOL „Proxima“ o nacionalnih zadevah in je pristojna za vsakodnevno disciplino kontingenta.
   8.   Evropska unija sprejme sklep o zaključku operacije po posvetovanju s Kraljevino Norveško, če ta država na dan zaključka misije še vedno prispeva k misiji EUPOL „Proxima“.
   Člen 6
   Finančni vidiki
   1.   Kraljevina Norveška prevzame kritje vseh stroškov, povezanih z njenim sodelovanjem v operaciji, razen stroškov, za katere je v operativnem proračunu operacije predvideno skupno financiranje EU.
   2.   Kraljevina Norveška razmisli o plačilu prostovoljnih prispevkov.
   3.   V primeru takšnih prostovoljnih prispevkov vodja misije/policijski komisar EUPOL „Proxima“ in pristojne upravne službe Kraljevine Norveške podpišejo dogovor o praktičnih podrobnostih plačila prispevkov Kraljevine Norveške v operativni proračun misije EUPOL „Proxima“. Ta dogovor med drugim vključuje:

               (a)

               zadevni znesek;

               (b)

               način plačila finančnega prispevka;

               (c)

               postopek revizije.

         4.   V primeru smrti, telesne poškodbe, izgube ali škode, ki jo utrpijo fizične ali pravne osebe iz Nekdanje jugoslovanske republike Makedonije, Kraljevina Norveška, kolikor je bila dokazana odgovornost, plača odškodnino pod pogoji, določenimi v Sporazumu o statusu misije iz člena 2(1) Sporazuma.
   Člen 7
   Neizpolnjevanje obveznosti
   Če pogodbenica ne izpolni svojih obveznosti, določenih v prejšnjih členih, ima druga pogodbenica pravico odpovedati Sporazum z enomesečnim odpovednim rokom.
   Člen 8
   Reševanje sporov
   Spori v zvezi z razlago ali uporabo tega sporazuma se med pogodbenicama rešujejo po diplomatski poti.
   Člen 9
   Začetek veljavnosti
   1.   Ta sporazum začne veljati prvi dan prvega meseca, potem ko se pogodbenici obvestita o zaključku za to potrebnih notranjih postopkov.
   2.   Ta sporazum se začasno uporablja od datuma podpisa.
   3.   Ta sporazum se lahko spremeni z medsebojnim pisnim dogovorom pogodbenic.
   4.   Vsaka pogodbenica lahko ta sporazum odpove, tako da drugo pogodbenico o odpovedi pisno obvesti. Odpoved začne veljati šest mesecev po tem, ko druga pogodbenica o odpovedi prejme uradno obvestilo.

      V Bruslju, 9. septembra 2004 v angleškem jeziku v štirih izvodih.

            Za Evropsko unijo

            Za Kraljevino Norveško

      (1)  UL L 249, 1.10.2003, str. 66.

      (2)  UL L 16, 23.1.2004, str. 65.

      (3)  UL L 101, 11.4.2001, str. 1.


title: Sklep Sveta z dne 6. decembra 2001 o sklenitvi Sporazuma med Evropsko skupnostjo in Romunijo o vzpostavitvi nekaterih pogojev za cestni prevoz blaga in za pospeševanje kombiniranega prevoza

text:
Pomembno pravno obvestilo

|

32002D0409

Uradni list L 142 , 31/05/2002 str. 0074 - 0074

		Sklep Svetaz dne 6. decembra 2001o sklenitvi Sporazuma med Evropsko skupnostjo in Romunijo o vzpostavitvi nekaterih pogojev za cestni prevoz blaga in za pospeševanje kombiniranega prevoza(2002/409/ES)SVET EVROPSKE UNIJE JE -ob upoštevanju Pogodbe o ustanovitvi Evropske skupnosti ter zlasti členov 71 in 93 Pogodbe v povezavi z drugim pododstavkom člena 300(3) Pogodbe,ob upoštevanju predloga Komisije [1],ob upoštevanju soglasja Evropskega parlamenta [2],ob upoštevanju naslednjega:(1) Sklenitev sporazuma med Evropsko skupnostjo in Romunijo o vzpostavitvi nekaterih pogojev za cestni prevoz blaga in za pospeševanje kombiniranega prevoza (v nadaljnjem besedilu "sporazum") pomeni primerno sredstvo za nadaljnji razvoj odnosov v prometu med pogodbenicami.(2) Sklenitev sporazuma prispeva k nemotenemu delovanju notranjega trga, ker bo pospešil tranzitni promet čez Romunijo v notranjem prometu med Grčijo in drugimi državami članicami ter tako omogočil trgovino znotraj Skupnosti z najnižjimi možnimi stroški za širšo javnost in zmanjšanje upravnih in tehničnih ovir, ki nanj vplivajo, na kar najnižjo raven.(3) Sklenitev sporazuma spodbuja kombinirani prevoz z vidika varstva okolja.(4) Sporazum je treba odobriti v imenu Skupnosti -SKLENIL:Člen 1Sporazum med Evropsko skupnostjo in Romunijo o vzpostavitvi nekaterih pogojev za cestni prevoz blaga in za pospeševanje kombiniranega prevoza se odobri v imenu Skupnosti.Besedilo sporazuma je priloženo k temu sklepu.Člen 2Predsednik Sveta opravi notifikacijo, kakor je predvideno v členu 19 sporazuma.Člen 3Komisija, ki ji pomagajo predstavniki članic Sveta, predstavlja Skupnost v Odboru za promet Skupnost/Romunija (v nadaljnjem besedilu "odbor"), ustanovljenem s členom 13 sporazuma.Stališče Skupnosti v odboru sprejme Svet na predlog Komisije s kvalificirano večino. Kadar odločitev, ki jo odbor predlaga za sprejetje, zadeva poslovnik odbora, Svet odloča z navadno večino.Odločitve odbora se objavijo v Uradnem listu Evropskih skupnosti.V Bruslju, 6. decembra 2001Za SvetPredsednikR. Daems[1] UL C 154 E, 29.3.2001, str. 227.[2] UL C 72 E, 21.3.2002, str. 141.--------------------------------------------------Sporazummed Evropsko skupnostjo in Romunijo o vzpostavitvi nekaterih pogojev za prevoz blaga po cesti in spodbujanje kombiniranega prevozaEVROPSKA SKUPNOST v nadaljnjem besedilu "Skupnost",ROMUNIJA, v nadaljnjem besedilu "Romunija",v nadaljnjem besedilu "pogodbenici",STA SE OB UPOŠTEVANJU Evropskega sporazuma o pridružitvi med Evropskimi skupnostmi in njihovimi članicami na eni strani ter Romunijo na drugi strani z dne 1. februarja 1993 in zlasti člena 57.3 Sporazuma;GLEDE NA TO, da je v okviru dokončne vzpostavitve notranjega trga in izvajanja skupne prometne politike za Skupnost bistvenega pomena, da zagotovi čim hitrejši in učinkovitejši tranzitni prevoz blaga Skupnosti čez Romunijo brez ovir ali diskriminacije;GLEDE NA TO, da Romunija kaže zanimanje za nadaljnji razvoj obstoječih obojestranjskih pravic in obveznosti s Skupnostjo glede dostopa do prevoznega trga in tranzita kot prvega koraka k sporazumu o notranjem prevozu, kakor je predvideno v Evropskem sporazumu o pridružitvi med Evropskimi skupnostmi in njihovimi članicami na eni strani ter Romunijo na drugi strani z dne 1. februarja 1993;GLEDE NA TO, da je treba zagotoviti usklajen razvoj prometnih tokov med ozemlji in čez ozemlja pogodbenic, zlasti z uvedbo in razvojem svežnja usklajenih ukrepov o cestnem in kombiniranem prevozu na podlagi konkurence s spodbujanjem okolju prijaznih vozil ter upoštevanjem načela trajnostne mobilnosti,DOGOVORILI:NASLOV 1CILJ, PODROČJE UPORABE IN OPREDELITEV POJMOVČlen 1CiljCilj tega sporazuma je okrepiti sodelovanje med pogodbenicama pri prevozu blaga, zlasti pri tranzitnem prevozu po cesti, in v ta namen zagotoviti usklajen razvoj prometa med ozemlji in čez ozemlja pogodbenic.Člen 2Področje uporabe1. Sodelovanje zajema prevoz blaga po cesti in kombinirani prevoz.2. V tem okviru področje uporabe tegaa sporazuma zajema zlasti:- dostop do trga za tranzitni promet na področju prevoza blaga po cesti,- spremljajoče ukrepe na področju pravnih in upravnih predpisov, vključno s trgovinskimi, davčnimi, socialnimi in tehničnimi predpisi,- sodelovanje pri razvoju prevoznega sistema, ki med drugim upošteva ekološke potrebe,- redno izmenjavo informacij o razvoju prometnih politik pogodbenic.Člen 3Opredelitev pojmovV tem sporazumu se uporabljajo naslednje opredelitve pojmov:(a) tranzitni promet: potovanje, ki poteka po cesti čez ozemlje držav(-e) članic(-e) Skupnosti ali čez ozemlje Romunije, ne glede na to, ali ga opravlja natovorjeno ali prazno cestno vozilo brez nakladanja ali razkladanja na teh ozemljih;(b) kombinirani prevoz: pomeni prevoz blaga med pogodbenicama ali čez njuni ozemlji, pri katerem se tovornjak, priklopnik, polpriklopnik z vlečni enoto ali brez nje, zamenljivo tovorišče ali zabojnik dolžine 20 čevljev ali več uporabljajo za dovoz ali odvoz po cesti, na glavnem odseku pa ali prevoz po železnici, prevoz po celinskih plovnih poteh ali morju, kadar ta del prevoza presega 100 km zračne črte in se opravi dovoz ali odvoz po cesti:- med krajem, v katerem se blago naklada, in najbližjo primerno železniško tovorno postajo za dovoz ter med najbližjo primerno železniško tovorno postajo in krajem, v katerem se blago razklada za odvoz, ali- v polmeru, ki ne presega 150 km zračne črte od pristanišča na celinski plovni poti ali morskega pristanišča, v katerem se blago naklada ali razklada;(c) cestno vozilo: pomeni motorno vozilo, registrirano v pogodbenici, ali spojena kombinacija vozil, pri kateri je vsaj motorno vozilo registrirano v pogodbenici in se uporablja izključno za prevoz blaga;(d) uporabnine: pomenijo nediskriminatorno plačilo posebnega zneska, ki daje cestnemu vozilu pravico, da za opredeljeno obdobje uporablja dano infrastrukturo;(e) cestnine: pomenijo plačilo določenega zneska za vozilo, ki potuje na razdalji med dvema krajema na infrastrukturi; znesek je odvisen od prevožene razdalje in kategorije vozila;(f) ozemlje pogodbenice:- pomeni za Evropsko skupnost ozemlja, na katerih velja Pogodba o ustanovitvi Evropske gospodarske skupnosti in pod pogoji, ki jih določa ta pogodba, in- pomeni za Romunijo ozemlje Romunije.NASLOV IIKOMBINIRANI PREVOZČlen 4Splošne določbePogodbenici sprejmeta obojestransko usklajene ukrepe, potrebne za razvoj in pospeševanje kombiniranega prevoza, s čimer zagotavljata, da se velik delež njunih mednarodnih prevozov izvaja pod okolju prijaznejšimi pogoji.Člen 5Spremljajoči ukrepiPogodbenici sprejmeta vse potrebne ukrepe za izboljšanje konkurenčnosti kombiniranega prevoza, zlasti:(a) s sprejetjem ukrepov za spodbujanje uporabnikov in pošiljateljev k uporabi kombiniranega prevoza, s tem da:- izboljšata konkurenčnost vseh vrst kombiniranega prevoza v primerjavi s cestnim prevozom s finančno podporo za nove projekte kombiniranjega prevoza Skupnosti ali Romunije,- spodbujata uporabo kombiniranega prevoza brez spremstva, še posebej na velikih razdaljah, in pospeševanje zlasti uporabe zamenljivih tovorišč, zabojnikov in polpriklopnikov,- dovoz in/ali odvoz pri prevozu blaga po cesti, ki sta sestavni del kombiniranega prevoza, v ustreznem okviru osvobodita sistemov kvot in sistemov dovoljenj,- premislita o dodelitvi popusta pri davku za cestna vozila, ki se uporabljajo v verigah kombiniranega prevoza,- izboljšata hitrost in zanesljivosti kombiniranega prevoza, zlasti:(i) s spodbujanjem povečevanja gostote storitev kombiniranega prevoza v skladu s potrebami pošiljateljev in uporabnikov;(ii) s spodbujanjem skrajševanja čakalnega časa na terminalih in povečanjem njihove produktivnosti;(iii) s poenostavitvijo mejnih kontrol, ki vplivajo na kombinirani prevoz, pri čemer se te kontrole za vse blago, razen za blago, podvrženo veterinarski in fitosanitarni inšpekciji, čim prej prenesejo na terminale za kombinirani prevoz;(iv) z izboljšanjem varnostnih pogojev za blago, prevozne enote in nakladalne enote med verigami kombiniranih prevozov;- zagotovita nediskriminatoren dostop do terminalov, kadar so financirani ali sofinancirani iz javnih sredstev,- kadar je to mogoče, dajeta prednost pri dodeljevanju dovoljenj za tranzit po cesti, kakor so se pristojni organi pogodbenic dogovorili v členu 6(2), cestnim prevoznikom glede na njihovo uporabo kombiniranega prevoza, kakor je razvidno iz statističnih podatkov, ki so na voljo vsaki pogodbenici,- kadar je to potrebno za združljivost s tirno širino, preverita teže, dimenzije in tehnične lastnosti specializirane opreme za kombinirani prevoz ter razmislita o usklajenem naročanju in zagonu te opreme, kakor zahteva obseg prometa;(b) da na zahtevo omogočita dostopa do razpoložljivih informacij v zvezi z novimi operacijami kombiniranega prevoza, vključno tehnološkimi raziskovalnimi projekti, ki jih (so-)financira navedena pogodbenica, in sicer v obliki kratkega poročila, ki navajajo vsebino, rezultate in vpliv operacije ali tehnološkega projekta;(c) z izgradnjo ustrezne infrastrukture:- kakor določajo ustrezne določbe AGTC, Evropski sporazum o pomembnejših mednarodnih poteh kombiniranega prevoza in pripadajočih napravah z dne 1. februarja 1991,- z odpravo ozkih grl na cestnih dovoznih poteh do terminalov za kombinirani prevoz, da se poveča uporaba kombiniranega prevoza;(d) z upoštevanjem naslednjih ukrepov:- preučita možnosti za dovolitev šestosnih 44-tonskih vozil za odvoze in dovoze kombiniranega prevoza,- naredita izjeme v zvezi z omejitvami vožnje ob koncu tedna in praznikih za odvoze in dovoze kombiniranega prevoza,- v okviru novega sporazuma dovolita obojestranski dostop do železnic za prevoznike, ki opravljajo kombinirani prevoz.NASLOV IIICESTNI PREVOZČlen 6Splošne določbe1. Glede obojestranskega dostopa do prevoznih trgov pogodbenci soglašata, da bosta najprej in brez poseganja v odstavek 2 tega člena ohranili obstoječe pravice, ki izhajajo iz dvostranskih sporazumov ali drugih dvostranskih dogovorov, sklenjenih med posameznimi članicami Skupnosti in Romunijo.Vendar do sklenitve sporazuma med pogodbenicama o dostopu na trg cestnega prevoza, kakor je predvideno v členu 7, Romunija sodeluje z državami članicami Skupnosti pri spreminjanju teh dvostranskih sporazumov in/ali dogovorov, da bi jih po potrebi prilagodila tem sporazumom.2. Pogodbenici soglašata, da bosta z dnem začetka veljavnosti tega sporazuma poleg dovoljenj, predvidenih v režimih iz odstavka 1, za vsako koledarsko leto zagotovili dovojenja za tranzitni promet za tovorna vozila čez ozemlja držav članic Skupnosti in Romunije:(a) Skupnost bo prejela:14000 dovoljenj, ki veljajo v Romuniji;(b) Romunija bo prejela:7000 dovoljenj, ki veljajo v državah članicah Skupnosti, katerih samolepine oznake so nalepljene v dovoljenjih;(c) Romunija bo prejela:3000 samolepilnih oznak za vsako državo članico Skupnosti;(d) dovoljenja, navedena pod (a) in (b), ustrezajo vzorcem v Prilogi 1a oziroma Prilogi 1b;(e) samolepilne oznake, navedene pod (c), morajo ustrezati vzorcu v Prilogi 1c;(f) dovoljenja, navedena pod (a) in (b), dodelijo pristojnim organom Romunije ali, v primeru Skupnosti, pristojnim organom držav članic službe Komisije. Pristojni organi izpolnijo dovoljenje, razen naslovov "Registrska številka motornega vozila", "Vožnja v namembni kraj" in "Povratna vožnja" in jih izročijo svojim prevoznikom proti plačilu, s katerim se krijejo samo ustrezni upravni stroški;(g) samolepilne oznake, navedene pod (c), dodelijo pristojnim organom Romunije službe Komisije. Te samolepilne oznake se nalepijo na dovoljenje pred njegovo uporabo, da je razvidno, za katero državo članico ali države članice Skupnosti dovoljenje velja;(h) pogodbenici soglašata, da se za uporabo dovoljenj, navedenih pod (a) in (b), ne zaračunavajo davki ali podobne dajatve;(i) dovoljenja in samolepilne oznake veljajo eno koledarsko leto do 31. januarja naslednjega leta ter se lahko uporabljajo samo za eno vožnjo v namembni kraj in eno povratno vožnjo.3. Dovoljenja iz odstavka 2 lahko uporabljajo le vozila, ki izpolnjujejo najmanj standarde EURO 1 ali pogoje za spričevalo "zeleni tovornjak" iz Priloge 4. Dokazilo o izpolnjevanju teh pogojev je v vozilu ves čas vožnje.4. Če datum začetka veljavnosti Sporazuma v skladu s členom 19 ni 1. januar, se število dovoljenj in samolepilnih oznak iz odstavka 2 za koledarsko leto, v katerem Sporazum začne veljati, sorazmerno zmanjša.5. Pristojni organi pogodbenic izdajo dovoljenja za prevoz blaga na podlagi tega sporazuma le prevoznikom, ki so v skladu z zakonodajo navedene pogodbenice pooblaščeni za opravljanje mednarodnega cestnega prevoza. Dovoljenje mora biti v vozilu. Pri spojeni kombinaciji vozil mora biti dovoljenje v motornem vozilu. Dovoljenje velja za spojeno kombinacijo vozil, četudi priklopnik ali polpriklopnik ni registriran na ime imetnika dovoljenja ali če je registriran v drugi državi.6. Pogodbenici se vzdržita vseh enostranskih ukrepov, ki bi lahko privedli do diskriminacije med prevozniki ali vozili iz Skupnosti ali Romunije. Vsaka pogodbenica sprejme vse potrebne ukrepe za lajšanje cestnega prevoza, zajetega s tem sporazumom, na svoje ozemlje ali preko njega.Člen 7Dostop na trgPogodbenici se zavežeta, da bosta prednostno in ob upoštevanju dejstva, da Romunija sprejema davčne, socialne in tehnične določbe Skupnosti, sodelovali pri razvijanju skupnega sistema za urejanje bodočega dostopa na trg cestnega prevoza med pogodbenicama.Člen 8Davčne določbePri prevozih v skladu s tem sporazumom:1. pogodbenici zagotovita, da se za obdavčitev cestnih vozil, davčne obremenitve, cestnine in vse druge oblike uporabnin, ki se zaračunavajo za cestnoprometno infrastrukturo, uporablja načelo nediskriminacije glede na državljanstvo ali sedež poslovne enote;2. so cestna vozila, registrirana v eni od pogodbenic, oproščena vseh davkov na vozila in dajatev, ki se zaračunavanjo za uporabo ali posedovanje vozil, ter tudi vseh posebnih davkov ali dajatev, ki se zaračunavajo za prevoz na ozemlju druge pogodbenice.Cestna vozila niso oproščena plačila davkov in dajatev za motorno gorivo, cestnin in uporabnin, ki se zaračunavajo za uporabo infrastrukture;3. Pogodbenici zagotovita, da se cestnine in katera koli druga oblika uporabnin ne morejo hkrati zaračunavati za uporabo enega samega cestnega odseka. Pogodbenici pa lahko zahtevata plačilo cestnine na omrežjih, na katerih se zaračunavajo uporabnine za uporabo mostov, predorov in gorskih prelazov;4. naslednje postavke so oproščene carin ter davkov in dajatev:(a) gorivo v rezervoarjih cestnih vozil ob uvozu na ozemlje druge pogodbenice, če so rezervoarji takšni, kakršne je proizvajalec izdelal za zadevno vrsto cestnega vozila;(b) gorivo v rezervoarjih priklopnikov in polpriklopnikov, ki se uporablja za hladilne sisteme hladilnikov;(c) maziva v količinah, potrebnih za uporabo med vožnjo;(d) rezervni deli in orodje, potrebni za popravilo vozila, ki se pokvari med opravljanjem mednarodnega cestnega prevoza. Zamenjane rezervne dele je treba ponovno izvoziti ali uničiti pod nadzorom pristojnega carinskega organa druge pogodbenice;5. če teža, dimenzije ali osna obremenitev vozila presegajo mejne vrednosti, ki veljajo na ozemlju Romunije, vendar vozilo izpolnjuje določbe Direktive Sveta 96/53/ES [1] o težah in dimenzijah, se za to vozilo brez poseganja v drugi pododstavek odstavka 2 ne zaračunavajo nobene posebne dajatve, ob tem, da je vozilo v skladu z določbami iz Priloge 5.Člen 9Socialne določbePogodbenici tega sporazuma izvajata Evropski sporazum o delu posadk vozil, ki opravljajo mednarodne cestne prevoze (ERTA), z dne 1. julija 1970, kakor je veljal ob začetku veljavnosti tega sporazuma, ali pa uporabljata določbe, ki so enake spremenjenima uredbama Sveta (EGS) št. 3820/85 [2] in (EGS) št. 3821/85 [3].Člen 10Tehnične določbe1. Romunija do začetka veljavnosti tega sporazuma sprejme ukrepe, enakovredne tistim v Prilogi 2, in v dveh letih od začetka veljavnosti tega sporazuma ukrepe, enakovredne tistim v Prilogi 3.2. Pogodbenici tega sporazuma izvajata Evropski sporazum o mednarodnem prevozu nevarnih snovi po cesti (ADR) z dne 30. septembra 1957, kakor je veljal ob začetku veljavnosti tega sporazuma.3. Romunija si prizadeva za uskladitev svoje zakonodaje o prevozu pokvarljivega blaga, živih živali in nevarnih snovi s predpisi Skupnosti.4. Pogodbenici združujeta svoje izkušnje in si izmenjujeta informacije o svoji zakonodaji, da bi izboljšali pretok in varnost prometa ob konicah (konec tedna, državni prazniki, turistična sezona).5. Pogodbenici sodelujeta pri spodbujanju uvajanja, razvoja in usklajevanja interoperabilnih cestnoprometnih informacijskih sistemov.6. Pogodbenici si prizadevata tudi za uskladitev tehnične pomoči voznikom, širjenje bistvenih informacij o prometu in službah za nujno pomoč, vključno s prevozi z rešilnimi avtomobili, in drugo, kar zadeva voznike.NASLOV IVPOENOSTAVITEV FORMALNOSTIČlen 11Poenostavitev formalnosti1. Pogodbenici soglašata, da se formalnosti glede pretoka blaga, ki se prevaža v skladu s tem sporazumom, poenostavijo.2. Pogodbenici soglašata, da začneta pogajanja za sklenitev sporazuma o poenostavitvi kontrol in formalnosti v zvezi s prevozom blaga.3. Pogodbenici soglašata, da si bosta po potrebi skupaj prizadevali za sprejetje nadaljnjih poenostavitev in jih spodbujali.NASLOV VKONČNE DOLOČBEČlen 12Širitev področja uporabeČe ena od pogodbenic na podlagi izkušenj pri uporabi tega sporazuma ugotovi, da so zaradi interesa usklajene evropske prometne politike potrebni še drugi ukrepi, ki ne sodijo v področje uporabe tega sporazuma in bi pripomogli k reševanju težav tranzitnega prometa, predloži drugi pogodbenici predloge v zvezi s tem.Člen 13Skupni odborOrgan, pristojen za sodelovanje, je skupni odbor z imenom "Odbor za promet Skupnost/Romunija". Ta odbor:- sestavljajo predstavniki, ki jih imenujeta Skupnost in Romunija,- se sestane na zahtevo ene izmed pogodbenic, izmenično na ozemlju vsake pogodbenice,- sprejme svoj poslovnik,- odloča s soglasjem,- zagotavlja ustrezno izvajanje tega sporazuma in zlasti:(a) preučuje načine sodelovanja in pospeševanja kombiniranega prevoza in najmanj vsaki dve leti pregleda napredek pri uresničevanju teh ciljev;(b) najmanj vsaki dve leti pregleda priloge k temu sporazumu;(c) rešuje morebitne spore, ki bi lahko nastali pri uporabi in razlagi tega sporazuma. Ob nesoglasju se odločanje prenese na naslednji sestanek skupnega odbora, ki se skliče v dveh mesecih od predložitve po postopkih, določenih v poslovniku;(d) usklajuje spremljanje, napovedovanje in drugo statistično delo v zvezi z mednarodnim cestnim in kombiniranim prevozom ter zlasti s cestnim tranzitnim prevozom;(e) po potrebi sprejme ukrepe v zvezi s tehnično prilagoditvijo določb tega sporazuma;(f) pripravi priporočila glede morebitnih povečanj števila dovoljenj/samolepilnih oznak;(g) po potrebi razpravlja o vseh drugih vprašanjih, pomembnih za izvajanje tega sporazuma.Člen 14Kršitve1. Če cestno vozilo ali voznik takšnega vozila krši določbe tega sporazuma, lahko pristojni organ pogodbenice, na katere ozemlju je prišlo do kršitve, o tem obvesti pristojni organ druge pogodbenice, ki lahko ukrepa v skladu s svojim nacionalnim pravom.2. Pristojni organ, ki prejme takšno uradno obvestilo, čim prej obvesti pristojni organ druge pogodbenice o sprejetih ukrepih.3. Določbe tega člena ne posegajo v zakonite sankcije, ki jih lahko izrečejo sodišča ali organi pregona države članice Evropske skupnosti ali Romunije, odvisno od tega, na ozemlju katere države je prišlo do kršitve.Člen 15Trajanje sporazumaTa sporazum se sklene za pet let. Če ga katera izmed pogodbenic ne odpove 12 mesecev pred pretekom tega obdobja, se sporazum samodejno podaljša za tri leta.Člen 16OdpovedVsaka pogodbenica lahko ob upoštevanju 12-mesečnega roka odpove sporazum z uradnim obvestilom druge pogodbenice.Člen 17PrilogePriloge so sestavni del tega sporazuma.Člen 18JezikiTa sporazum se sestavi v dveh izvodih v danskem, nizozemskem, angleškem, finskem, francoskem, nemškem, grškem, italijanskem, portugalskem, španskem, švedskem in romunskem jeziku, pri čemer so vsa besedila enako verodostojna.Člen 19Začetek veljavnostiSporazum se sklene v skladu s postopki pogodbenic. Veljati začne prvi dan drugega meseca, potem ko pogodbenici druga drugo uradno obvestita o koncu postopkov, potrebnih v ta namen.Hecho en Luxemburgo, el veintiocho de junio del dos mil uno.Udfærdiget i Luxembourg den otteogtyvende juni to tusind og en.Geschehen zu Luxemburg am achtundzwanzigsten Juni zweitausendundeins.Έγινε στο Λουξεµβούργο, στις είκοσι οκτώ Ιουνίου δύο χιλιάδες ένα.Done at Luxembourg on the twenty-eighth day of June in the year two thousand and one.Fait à Luxembourg, le vingt-huit juin deux mille un.Fatto a Lussemburgo, addì ventotto giugno duemilauno.Gedaan te Luxemburg, de achtentwintigste juni tweeduizendeneen.Feito em Luxemburgo, em vinte e oito de Junho de dois mil e um.Tehty Luxemburgissa kahdentenakymmenentenäkahdeksantena päivänä kesäkuuta vuonna kaksituhattayksi.Som skedde i Luxemburg den tjugoåttonde juni tjugohundraett.Intocmit la Luxemburg, la douazeci si opt iunie doua mii unu.Por la Comunidad EuropeaFor Det Europæiske FællesskabFür die Europäische GemeinschaftΓια την Ευρωπαϊκή ΚοινότηταFor the European CommunityPour la Communauté européennePer la Comunità europeaVoor de Europese GemeenschapPela Comunidade EuropeiaEuroopan yhteisön puolestaPå Europeiska gemenskapens vägnar+++++ TIFF +++++Pentru România+++++ TIFF +++++[1] UL L 235, 17.9.1996, str. 59.[2] UL L 370, 31.12.1985, str. 1.[3] UL L 370, 31.12.1985, str. 8.--------------------------------------------------


title: 2008/522/ES: Sklep Evropskega parlamenta z dne 24. aprila 2007 o zaključnem računu Evropske agencije za zdravila za proračunsko leto 2005

text:
               15.7.2008

               SL

               Uradni list Evropske unije

               L 187/133

      SKLEP EVROPSKEGA PARLAMENTA

   z dne 24. aprila 2007
   o zaključnem računu Evropske agencije za zdravila za proračunsko leto 2005
   (2008/522/ES)
   EVROPSKI PARLAMENT,
   ob upoštevanju zaključnega letnega računa Evropske agencije za zdravila za proračunsko leto 2005 (1),
   ob upoštevanju Poročila Računskega sodišča o zaključnem letnem računu Evropske agencije za zdravila za proračunsko leto 2005 z odgovori Agencije (2),
   ob upoštevanju Priporočila Sveta z dne 27. februarja 2007 (5711/2007 – C6-0080/2007),
   ob upoštevanju Pogodbe ES in zlasti člena 276 Pogodbe,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3), in zlasti člena 185 Uredbe,
   ob upoštevanju Uredbe (ES) št. 726/2004 Evropskega parlamenta in Sveta z dne 31. marca 2004 o postopkih Skupnosti za pridobitev dovoljenja za promet in nadzor zdravil za humano in veterinarsko uporabo ter o ustanovitvi Evropske agencije za zdravila (4) ter zlasti člena 68 Uredbe,
   ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 (5) in zlasti člena 94 Uredbe,
   ob upoštevanju člena 71 in Priloge V svojega Poslovnika,
   ob upoštevanju poročila Odbora za proračunski nadzor ter mnenja Odbora za okolje, javno zdravje in varnost hrane (A6-0099/2007),

               1.

               ugotavlja, da so zaključni letni računi Evropske agencije za zdravila za proračunski leti 2004 in 2005 naslednji:
               Izkaz prihodkov in odhodkov za proračunski leti 2004 in 2005

                           (v 1000 EUR)

                           2005

                           2004

                              Prihodki

                           Pristojbine za pridobitev dovoljenja za promet

                           72 613

                           68 412

                           Subvencija Komisije, vključno s prispevki od EE

                           22 847

                           20 529

                           Subvencija Skupnosti za zdravila sirote

                           6 110

                           4 026

                           Prispevki za programe Skupnosti

                           0

                           0

                           Upravni prihodki

                           3 423

                           1 973

                           Drugi prihodki

                           1 643

                           1 473

                              Skupaj (a)

                              106 636

                              96 413

                              Odhodki

                           Odhodki za zaposlene

                           40 057

                           34 333

                           Upravni odhodki

                           17 022

                           11 224

                           Odhodki iz poslovanja

                           41 999

                           38 573

                           Amortizacija

                           5 333

                           3 650

                           Drugi izdatki

                           104

                           280

                              Skupaj (b)

                              104 515

                              88 060

                              Poslovni izid (c = a – b)

                              2 121

                              8 353

                              Finančni izid (e)

                           2 257

                           1 160

                              Celotni poslovni izid (f = c + e)

                              4 378

                              9 513

                              Vir: Podatki Agencije – v tej tabeli so povzeti podatki, ki jih je Agencija navedla v svojih letnih računih.

               2.

               odobri zaključni račun Evropske agencije za zdravila za proračunsko leto 2005;

               3.

               naroči svojemu predsedniku, naj ta sklep posreduje izvršnemu direktorju Evropske agencije za zdravila, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Hans-Gert PÖTTERING

            Generalni sekretar

         Harald RØMER

      (1)  UL C 266, 31.10.2006, str. 4.

      (2)  UL C 312, 19.12.2006, str. 12.

      (3)  UL L 248, 16.9.2002, str. 1. Uredba, kakor je bila spremenjena z Uredbo (ES, Euratom) št. 1995/2006 (UL L 390, 30.12.2006, str. 1).

      (4)  UL L 136, 30.4.2004, str. 1. Uredba, kakor je bila spremenjena z Uredbo (ES) št. 1901/2006 (UL L 378, 27.12.2006, str. 1).

      (5)  UL L 357, 31.12.2002, str. 72.